钦定古今图书集成/历象汇编/乾象典/第004卷 > 礼记 > 孔子闲居
## 钦定古今图书集成/历象汇编/乾象典/第004卷 > 礼记 > 孔子闲居

子夏曰：“三王之德参于天地，敢问何如斯可谓参天地矣？”孔子曰：“奉三无私以劳天下。”子夏曰：“敢问何谓三无私？”孔子曰：“天无私覆，地无私载，日月无私照。奉斯三者以劳天下，此之谓三无私。其在《诗》曰：‘帝命不违，至于汤齐。汤降不迟，圣敬日跻。昭假迟迟，上帝是祇，帝命式于九围。’是汤之德也。天有四时，春秋冬夏，风雨霜露，无非教也。地载神气，神气风霆，风霆流形，庶物露生，无非教也。”

〈陈注〉此言天地之无私也。春夏之启，秋冬之闭，风雨之发生，霜露之肃杀，无非天道至公之教也。载，犹承也。由神气之变化，致风霆之显设，地顺承天施，故能发育群品。形，犹迹也。流形所以运造化之迹，而庶物因之以生，此地道至公之教也。